NARIADENIE KOMISIE (ES) č. 2125/2005
z 22. decembra 2005,
ktorým sa ustanovujú prechodné opatrenia vyplývajúce z prijatia lepších obchodných dohôd, ktoré sa týkajú vývozu niektorých spracovaných poľnohospodárskych výrobkov do Rumunska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993, stanovujúce obchodné opatrenia uplatňované na určité tovary vznikajúce spracovaním poľnohospodárskych výrobkov (1), a najmä na jeho článok 8 ods. 3,
keďže:
(1)
Spoločenstvo nedávno uzavrelo s Rumunskom v rámci prípravy jeho pristúpenia k Spoločenstvu obchodnú dohodu o spracovaných poľnohospodárskych výrobkoch. Táto dohoda ustanovuje zo strany Spoločenstva výnimky týkajúce sa zrušenia vývozných náhrad za niektoré spracované poľnohospodárske výrobky.
(2)
Rozhodnutie Asociačnej rady EÚ - Rumunsko č. 3/2005 z 5. júla 2005 o zlepšení obchodných dohôd týkajúcich sa spracovaných poľnohospodárskych produktov stanovených v protokole 3 k Európskej dohode (2) stanovuje zrušenie náhrad za spracované poľnohospodárske výrobky pri vývoze do Rumunska od 1. decembra 2005, ktoré nie sú uvedené v prílohe I k zmluve.
(3)
Za zrušenie vývozných náhrad na základe rozhodnutia Asociačnej rady EÚ - Rumunsko č. 3/2005 rumunské orgány zaručujú poskytnutie recipročných preferenčných dovozových dohôd na tovary dovezené na ich územie, ak je k príslušným tovarom priložené vývozné vyhlásenie s osobitnou poznámkou, ktorá uvádza, že na uvedený tovar sa nevzťahuje platba vývozných náhrad. Ak takýto doklad chýba, vzťahuje sa na ne plná výška cla.
(4)
Rozhodnutie Asociačnej rady EÚ - Rumunsko č. 3/2005 nadobudnutím účinnosti ustanovuje, že tovary, na ktoré prevádzkovatelia žiadali osvedčenia o náhrade v súlade s nariadením Komisie (ES) č. 1043/2005 z 30. júna 2005, ktorým sa vykonáva nariadenie Rady (ES) č. 3448/93 v súvislosti so systémom priznávajúcim vývozné náhrady na určité poľnohospodárske výrobky vyvážané vo forme tovarov, na ktoré sa nevzťahuje príloha I zmluvy, a kritériami stanovovania výšky týchto náhrad (3), nemajú pri vývoze do Rumunska nárok na náhradu.
(5)
Zníženie počtu osvedčení o náhrade a zmiernenie príslušného zabezpečenia pro rata je povolené, ak prevádzkovatelia k spokojnosti príslušného štátneho orgánu preukážu, že nadobudnutím účinnosti rozhodnutia Asociačnej rady EÚ - Rumunsko č. 3/2005 boli dotknuté ich požiadavky na náhradu. Pri posudzovaní žiadostí o zníženie výšky náhrady podľa osvedčenia a na primerané zmiernenie zabezpečenia by príslušný vnútroštátny orgán mal v prípade pochybností prihliadnuť najmä na doklady uvedené v článku 1 ods. 2 nariadenia Rady (EHS) č. 4045/89 z 21. decembra 1989 o kontrole, ktorú členské štáty vykonávajú pri transakciách, ktoré sú súčasťou systému financovania Záručnou sekciou Európskeho poľnohospodárskeho usmerňovacieho a záručného fondu, a na zrušenie smernice 77/435/EHS (4) bez toho, aby tým bolo dotknuté používanie ostatných ustanovení tohto nariadenia. Z administratívnych dôvodov je vhodné ustanoviť, aby sa žiadosti o zníženie výšky náhrady podľa osvedčenia a zmiernenie zabezpečenia určili v krátkom čase a čiastky, na ktoré boli prijaté obmedzenia, včas oznámili Komisii, ktorá ich zahrnie do rozhodovania o čiastke, na ktorú sa vydávajú osvedčenia o náhrade určené na použitie od 1. februára 2006, podľa nariadenia (ES) č. 1043/2005.
(6)
Opatrenia stanovené v tomto nariadení sú v súlade so stanoviskom Riadiaceho výboru pre horizontálne otázky, ktoré sa týkajú obchodovania so spracovanými poľnohospodárskymi výrobkami, ktoré nie sú uvedené v prílohe I k zmluve,
PRIJALA TOTO NARIADENIE:
Článok 1
Tovary, na ktoré sa podľa rozhodnutia Asociačnej rady EÚ - Rumunsko č. 3/2005 vzťahuje zrušenie vývozných náhrad, sa do Rumunska dovážajú bez cla, bez cla v rámci kvót alebo so zníženými colnými sadzbami, ak je k príslušným tovarom doložené náležite vyplnené tlačivo vývoznej deklarácie s týmto záznamom v kolónke 44:
„Vývozná náhrada: 0 EUR/rozhodnutie Asociačnej rady EÚ - Rumunsko č. 3/2005“.
Článok 2
1. Osvedčenia o náhrade vydané v súlade s nariadením (ES) č. 1043/2005 o vývoze tovarov, na ktoré boli vývozné náhrady zrušené rozhodnutím Asociačnej rady EÚ - Rumunsko č. 3/2005, možno na žiadosť zúčastnenej strany znížiť za podmienok stanovených v odseku 2.
2. Žiadosti o osvedčenie podľa odseku 1 museli byť podané pred nadobudnutím účinnosti rozhodnutia Asociačnej rady EÚ - Rumunsko č. 3/2005 a lehota ich platnosti sa musí skončiť po 30. novembri 2005, aby vznikol nárok na zníženie sumy náhrady podľa osvedčenia.
3. Osvedčenie sa znižuje o čiastku, za ktorú zúčastnená strana nemôže žiadať vývozné náhrady po nadobudnutí účinnosti rozhodnutia Asociačnej rady EÚ - Rumunsko č. 3/2005, ako bolo preukázané k spokojnosti príslušného vnútroštátneho orgánu.
V prípade pochybností pri posudzovaní príslušné orgány prihliadajú najmä na obchodné doklady uvedené v článku 1 ods. 2 nariadenia (EHS) č. 4045/89.
4. Zmiernenie potrebného zabezpečenia je primerané príslušnému obmedzeniu.
Článok 3
1. Najneskôr do 7. januára 2006 musí príslušný vnútroštátny orgán dostať žiadosti, aby ich posúdil podľa článku 2.
2. Najneskôr do 14. januára 2006 členské štáty oznámia Komisii čiastky, na ktoré boli prijaté obmedzenia v súlade s článkom 2 ods. 3 tohto nariadenia. Oznámené čiastky sa zohľadňujú pri určení výšky, na ktorú sa vydajú osvedčenia o náhrade, ktoré sa použijú od 1. februára 2006, v zmysle písmena c) článku 33 nariadenia (ES) č. 1043/2005.
Článok 4
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2005